SHBA: Demokratët thonë se politika në Irak nuk është e organizuar
Demokratët përsëritën thirrjet që të caktohet një afat kohor për fillimin e tërheqjes me faza të trupave amerikane nga Iraku
Megjithëse presidenti Bush e ka braktisur frazën “të mos ndryshojmë kursin” për të përshkruar politikën amerikane në Irak, duke theksuar tani fleksibilitetin në përpjekjet për të krijuar një Irak të qëndrueshëm, demokratët e opozitës në Kongres thonë se asgjë nuk ka ndryshuar në politikën e administratës. Senatori Karl Lëvin nga shteti Miçigan, demokrati më i lartë në Komisionin e Senatit për Shërbimet e Armatosura, bëri këto komente për gazetarët. Në një deklaratë me shkrim, udhëheqësi i pakicës demokrate në Senat, Heri Riid nga shteti Nevada tha se politika e administratës së presidentit Bush, ashtu si edhe vetë Iraku, siç u shpreh senatori Riid, nuk është e organizuar. Ai tha se po bëhet gjithnjë e më e qartë se presidenti nuk di si ta ndalë dhunën. Demokratët në Senat i bënë këto komente në përgjigje të një konference shtypi që presidenti mbajti dje, kur ai theksoi vendosmërinë e tij për të parë që përpjekjet e Shteteve të Bashkuara në Irak të kenë një përfundim të sukseshëm. Presidenti tha se nuk ka durim të pa kufi me qeverinë irakiane të kryeministrit Nuri al-Maliki, megjithatë ai theksoi rëndësinë e përcaktimit të objektivave dhe përpjekjeve për t’i realizuar ato. Por senatori Lëvin tha se përcaktimi i objektivave pa i bërë presion qeverisë irakiane që t’i përmbushë ato nuk do të rezultojë në sukses. Megjithëse zoti Bush kundërshtoi idenë e përcaktimit të afateve kohorë për tërheqjen e trupave amerikane, senatori Lëvin tha se caktimi i një date për fillimin e tërheqjes së trupave do të ishte e vetmja mënyrë për t’i bërë presion qeverisë irakiane që të bëjë kompromiset e domosdoshme politike, të nevojshme për krijimin e një Iraku të qëndrueshëm. Gjatë një fjalimi që mbajti në Uashington, senatorja republikane, Elizabeth Dole nga shteti i Karolinës së Veriut dhe kryetare e komisionit të ngritur për të ndihmuiar republikanët të fitojnë vende në Senat në zgjedhjet e 7 nëntorit, përsëriti kundërshtimin e saj për caktimin e afateve kohorë për tërheqjen e trupave amerikane nga Iraku. Anketat e opinionit publik tregojnë se shumica e amerikanëve nuk e mbështesin mënyrën se si kanë shkuar gjërat në Irak. Demokratët shpresojnë që ndjenjat e votuesve lidhur me Irakun do të shndërohen në humbje për republikanët në zgjedhjet e 7 nëntorit, ndoshta duke rezultuar në marrjen nën kontroll e tyre të të dyja dhomave të kongresit, Dhomës së Përfaqësusve dhe Senatit. //ze//